Diari Oficial de la Generalitat Valenciana


Sumari del DOGV 8534, del 24-04-2019 (2019/3285)

RESOLUCIÓ de 13 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 64/18-AIA Alacant.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8534

Data del DOGV
:   24-04-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/3285


Data del document
:   13-03-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Carcaixent
    * impacte ambiental

RESOLUCIÓ de 13 de març de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 64/18-AIA Alacant. [2019/3285]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 64/18-AIA Alacant.  
  
  
«Declaració d'impacte ambiental  
Expedient: 64/7967-JDZ.  
Títol: Projecte d'autorització administrativa i execució d'instal·lacions de la xarxa de subministrament en MOP 4 al polígon industrial el Pla de la Vall-llonga del terme municipal d'Alacant (Alacant).  
Òrgan substantiu: Servei Territorial d'Indústria i Energia (CEBREDE/2017/10/03).  
Promotor: Nedgia Cegas, SA.  
Localització: polígon industrial el Pla de la Vall-llonga, terme municipal d'Alacant (Alacant).  
  
Descripció del projecte  
Nedgia Cegas, SA (abans Gas Natural Cegas, SA), promou la connexió del polígon industrial del Pla de la Vall-llonga d'Alacant, a la xarxa de distribució de gas natural MOP 4, per mitjà d'una nova canalització de 2.190 m.  
Al costat de la carretera N-330 (sud-oest del PI SUB zona 8), s'instal·larà una estació de regulació i mesuramet (ERM), que constituirà l'origen de la xarxa. D'ací partirà un eix principal amb MOP 4 (PE Ø 160 mm), que travessarà per davall l'autovia A-70 (d'ara en avant, PE Ø 160 mm) i es dividirà en dos trams (PE Ø 90 mm) per a cobrir les àrees del polígon. La xarxa permetrà, en el futur, proveir zones d'expansió previstes en el planejament.  
La xarxa discorrerà enterrada. S'executarà per mitjà de l'obertura de rases d'uns 0,8 m de profunditat i 0,4 m d'amplària màxima. L'amplària de la zona de treball quedarà circumscrita als vials pels quals discorre el traçat. L'encreuament per davall l'A-70 es realitzarà per mitjà de la perforació horitzontal, i aprofitara un pas inferior.  
  
Tramitació administrativa  
Amb caràcter previ, es va realitzar consulta per a determinació de l'abast de l'estudi d'impacte ambiental (expedient 57/7545-JLI), i s'emet per aquest òrgan ambiental un informe amb data 19 de maig de 2014, en el qual s'assenyalava la necessitat de sotmetre el projecte a avaluació d'impacte ambiental, així com l'abast de l'estudi a elaborar. Per a la tramitació de la consulta, es van sol·licitar els informes següents:  
- Informe de 5 de maig de 2014, del Servei de Vida Silvestre, que conclou que la realització del projecte no causarà afeccions negatives a espècies catalogades ni a hàbitats prioritaris (ref. 229/9359-OY).  
- Informe de 28 de maig de 2014, del tècnic de gestió forestal del Servei Territorial de Medi Ambient, en què s'assenyala l'afecció al camí ramader sendera del Desert i barranc de l'Infern, i podrà ser compatible l'actuació per mitjà d'expedient d'ocupació temporal, així com la necessària valoració d'alternatives al pas per les llomes de les Talaies.  
  
- Informe de 6 de juny de 2014, del Servei d'Infraestructura Verda i Paisatge, en què s'assenyala que ateses les característiques del projecte, en la major part sobre vials, l'estudi d'integració paisatgística pot ser simplificat i centrar-se en la part que no transcorre per aquests.  
Amb data 29 de maig de 2018, s'ha rebut del Servei Territorial d'Indústria i Energia d'Alacant, sol·licitud d'inici d'avaluació d'impacte ambiental ordinària del projecte d'execució de la instal·lació de gas natural promoguda per Nedgia Cegas, SA, en el polígon industrial del Pla de la Vall-llonga d'Alacant, i s'inicia aquest expedient. Aquesta sol·licitud adjunta un CD, que conté:  
- Projecte tècnic.  
- Estudi d'impacte ambiental.  
- Estudi d'integració paisatgística.  
- Informes sol·licitats dels organismes afectats.  
La informació pública s'ha realitzat per mitjà d'anuncis en el DOGV (de 22.01.2018), en el BOP (de 05.01.2018) i en els diaris Información (8.02.2018) i ABC (9.02.2018), sense que s'hagen rebut al·legacions. Els informes obtinguts:  
- El Servei de Vida Silvestre, amb data 12 de març de 2018 (ref. 164/VS/2018), informa que no hi ha espècies prioritàries que puguen estar afectades significativament i que no hi ha en l'àrea d'actuació hàbitats protegits per l'article 19 del Decret 70/2009. Afig una observació en relació amb la necessitat de considerar la normativa vigent en la matèria, ja que es fa referència en l'estudi a normes derogades.  
  
- El Servei de Gestió d'Espais Naturals Protegits, amb data 22 de març de 2018 (ref. 109/18 JHM), informa que el projecte no afecta els espais naturals protegits ni la seua zona d'amortiment d'impactes.  
  
- Informe del tècnic de la demarcació forestal corresponent, amb data 11 de maig de 2018 (ref. Inf\_5776/LA), que assenyala que el projecte no afecta camins ramaders, microreserves de flora ni espais naturals protegits; no afecta forests públiques gestionades; afecta uns 467 m de terreny forestal, 52 dels quals forestal estratègic, amb formació vegetal tipus pasturatge i matoll, àmpliament representada en la zona. Conclou emetre informe favorable, condicionat a l'adopció de determinades mesures durant les obres que es reprodueixen en les condicions d'aquesta resolució.  
- Ofici de l'Ajuntament d'Alacant per mitjà del qual es remet l'informe de la unitat tècnica de conservació de vies públiques (ref. VYO2017003119), en què s'assenyalen les condicions tècniques aplicables a l'execució del projecte.  
Vist que l'estudi d'integració paisatgística no havia sigut informat, es va remetre una còpia d'aquest amb data 7 de novembre de 2018 al Servei d'Infraestructura Verda i Paisatge. Amb data 31 de gener de 2019 l'òrgan esmentat ha emés informe (ref. EP 2014/077) de caràcter favorable.  
  
Afeccions legals  
No s'observen afeccions ambientals que puguen condicionar el projecte, sense perjudici de les autoritzacions que siguen procedents obtindre d'altres organismes, de conformitat amb la normativa sectorial que resulte d'aplicació.  
  
Consideracions ambientals  
El nou ramal de gas pretén la connexió de dues zones industrials pròximes (la Florida i el Pla de la Vall-llonga), situades a l'oest del nucli urbà d'Alacant. Es tracta d'una zona altament antropitzada travessada pels vials que circumval·len la població o hi donen accés i on predomina l'ús industrial. En l'enclavament considerat es produeix l'encreuament de l'A-70 i l'A-31 i la connexió amb l'N-330 que s'endinsa en el nucli urbà. Els dos polígons industrials considerats estan separats per l'A-70, així com per una lloma denominada llomes de les Talaies, de caràcter forestal.  
El mateix estudi d'impacte ambiental indica que no es valoren alternatives de traçat. No obstant això, el projecte presentat constitueix una alternativa al que es va proposar inicialment (document inicial presentat per a la realització de consulta prèvia). En particular, el tram que afecta la lloma s'ha desplaçat cap al nord, i s'evita l'encreuament de camins ramaders, es redueix la longitud d'afecció i atés l'informe previ en matèria forestal. La vegetació present en la lloma està constituïda principalment per pasturatge i matoll adaptats al terreny d'arenisca, i constitueixen espècies àmpliament representades en la zona. En la base, al costat del polígon, hi ha una massa de pi blanc de major singularitat; s'aprofita una senda existent que la travessa per a traçar la conducció, minimitzant l'afecció.  
L'àmbit de l'actuació no és coincident amb espais naturals protegits, Xarxa Natura 2000 ni altres instruments de planificació i gestió d'espais protegits. No afecta forests públiques, camins ramaders, microreserves de flora ni altres elements naturals d'interés. La flora i fauna presents són, en general, ubiqüistes i d'àmplia extensió, sense que es considere una afecció rellevant. L'estudi d'impacte ambiental identifica espècies d'avifauna d'interés (quadrícula de la BDB); el tipus de projecte considerat i les característiques de la zona no fan preveure afecció sobre aquestes. L'òrgan competent en matèria de vida silvestre, informa que no hi ha espècies prioritàries que puguen estar afectades significativament ni hàbitats protegits per l'article 19 del Decret 70/2009.  
  
No s'ha detectat la presència de restes patrimonials que puguen estar afectades per l'actuació. La canalització discorre, en la major part, per terrenys urbanitzats i alterats. En qualsevol cas, s'ha previst la realització de prospecció prèvia. Durant les obres, es preveu comptar amb la presència d'un arqueòleg a peu d'obra i en cas de localitzar qualsevol element, es procedirà a la paralització de les obres i la seua comunicació a l'òrgan competent.  
El traçat sobre la lloma és, en una part, coincident amb un xicotet tàlveg amb certa perillositat d'inundació associada (geomorfològica). En tractar-se d'una infraestructura enterrada que no interromp el flux del corrent, el nivell de perillositat i la situació no fan preveure que s'induïsca un risc elevat sobre tercers. La mateixa infraestructura podria estar afectada en cas de pluja torrencial, per la qual cosa haurà de protegir-se degudament. També haurà de tindre's en compte en el disseny de les labors de restitució dels terrenys. Es preveu reservar la terra vegetal per a les labors de restitució. Encara que es proposen labors de descompactació del sòl, no es considera adequada la seua realització per la tipologia i pendent del terreny natural afectat. Es preveu l'aplicació durant els treballs de les mesures de prevenció d'incendis en terreny forestal establides en el Decret 7/2004, de 23 de gener.  
  
Les mesures preventives proposades van encaminades a la vigilància i neteja en la fase d'obres, evitar qualsevol actuació de manteniment que puga generar residus o abocaments no controlats. Els residus generats durant les obres seran entregats al gestor autoritzat. Com a mesures correctores, es preveu la restitució de les zones afectades al seu estat anterior. En la fase de funcionament, no s'estima necessària l'adopció de mesures addicionals.  
Com a programa de vigilància ambiental, es proposa el seguiment de l'execució material del projecte, garantir el compliment de les mesures preventives i correctores, així com detectar qualsevol impacte no previst, a través d'un assistent tècnic mediambiental degudament qualificat. El resultat del seguiment es documentarà per mitjà de l'emissió d'informes periòdics. Durant els tres primers anys d'explotació, s'emetrà un informe anual de seguiment ambiental.  
  
  
Consideracions jurídiques  
El projecte de gasoducte, atés que afecta en una part del traçat terreny natural classificat com a sòl no urbanitzable (400 m), constitueix un supòsit d'avaluació d'impacte ambiental ordinària (article 7.1.a, d'acord amb les previsions de la Llei 21/2013, de 9 de desembre, en quedar inclòs en l'annex I del Decret 162/1990, de 15 d'octubre (grup 7).  
L'expedient ha observat els tràmits previstos en la secció primera, capítol 2 del títol II de la Llei 21/2013, de 9 de desembre, i en la resta de disposicions que li són aplicable.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73/2017, de 2 de juny, atribueix a la Direcció General de Medi natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta la següent:  
  
Declaració d'impacte ambiental  
  
Primer  
Estimar acceptable, només a efectes ambientals i sense perjudici de l'obtenció prèvia de les autoritzacions sectorials que li siguen aplicable, el projecte de xarxa de subministrament en MOP 4 al polígon industrial el Pla de la Vall-llonga que promou Nedgia Cegas, SA, en el terme municipal d'Alacant (Alacant), sempre que aquest es desenvolupe d'acord amb les previsions del projecte, d'estudi d'impacte ambiental i la resta de documentació que hi ha en l'expedient, i amb les condicions següents:  
1. A la realització prèvia de les obres, s'obtindrà l'informe vinculant en matèria de patrimoni cultural, i s'incorporaran, si escau, les condicions que aquest establisca.  
2. D'acord amb l'informe emés en matèria forestal, durant les obres s'adoptaran les mesures preventives següents:  
- En tots els treballs que suposen risc d'incendi, es compliran les condicions establides en el Decret 7/2004, en què se suspenen aquests treballs en dies de perill extrem (preemergència nivell 3).  
- Les restes vegetals procedents de la tala el diàmetre de les quals siga superior a 4 cm hauran de ser descorfament, o ben estellats o triturats o retirats de la forest en el termini màxim d'1 mes des de la tala, com a mesura de prevenció de plagues forestals d'escolítids.  
- Si fora indispensable la millora d'accessos o xicotetes excavacions, la terra vegetal extreta s'apilarà en el seu perímetre per a la recuperació de les àrees degradades. Es procedirà al conreu i recuperació dels sòls compactats pel tràfec de maquinària. Els préstecs necessaris s'obtindran de pedreres legals al voltant dels treballs, mentre que els sobrants seran valorats d'acord amb el que s'estableix en l'Ordre APM/1007/2017, de 10 d'octubre, o, en defecte d'això, entregat al gestor autoritzat de RCD.  
3. En la restitució dels terrenys de la lloma afectats per les obres, s'hauran d'adoptar les mesures adequades per a evitar l'erosió i afavorir la restauració, i es tindrà en compte la presència d'un tàlveg que pot presentar perillositat geomorfològica d'inundació. Es duran a terme les mesures de restauració paisatgística fixades en l'estudi d'integració paisatgística que s'adjunta al projecte.  
4. Les accions incloses en el programa de vigilància i seguiment ambiental s'hauran de documentar, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
5. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les persones interessades que contra la present resolució, ja que és un acte de tràmit, no es pot interposar cap recurs; sense perjudici dels que, si escau, siguen procedents en via administrativa i judicial davant l'acte pel qual s'autoritza el projecte, d'acord amb el que disposa l'article 41.4 de la Llei 21/2013.  
  
Tercer  
Publicar en el Diari Oficial de la Generalitat Valenciana aquesta declaració d'impacte ambiental, d'acord amb el que disposa l'article 41.3 de la Llei 21/2013.  
  
Quart  
Aquesta declaració d'impacte ambiental perdrà la seua vigència i cessarà en la producció dels efectes que li són propis si no s'haguera començat l'execució del projecte en el termini màxim de quatre anys des de la seua publicació, d'acord amb el que es disposa en l'article 43 de la Llei 21/2013.  
  
València, 14 de febrer de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 13 de març de 2019.- El director general de Medi Natural i d'Avaluació Ambiental: Antoni Marzo i Pastor.